DA Den Europæiske Unions Tidende C 417/13

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 417/10

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»TRADITIONAL AYRSHIRE DUNLOP«

EF-nr.: UK-PGI-0005-0889-30.8.2011

BGB ( X ) BOB ( )

1. Betegnelse

»Traditional Ayrshire Dunlop«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Kategori 1.3: Oste

3.2. Beskrivelse af produktet med betegnelsen i punkt 1

Traditional Ayrshire Dunlop er en fast ost fremstillet af rå eller pasteuriseret sødmælk produceret af køer af Ayrshireracen. Den har en naturlig lysegul farve. Når den skæres, har den en glat, tæt overflade, der føles fugtig ved berøring. Den er cylinderformet og har en hård gylden, lidt skjoldet skorpe.

I sine tidlige stadier har Traditional Ayrshire Dunlop en meget mild, nøddeagtig smag og en glat, fast konsistens. Med alderen udvikler der sig en raffineret, nøddeagtig, cremet smag, og konsistensen bliver glat og let elastisk. Jo kortere modningstid, desto mildere er osten — efterhånden som osten ældes, bliver smagen stærkere.

Minimumsmodningstiden for osten er 6 måneder. Den yngste ost er modnet 6 måneder og den ældste 18 måneder, men den mest efterspurgte har en modningstid på mellem 10 og 12 måneder.

Ostene er klassificeret som følger:

— mild (6-10 måneder)

— lagret (10-12 måneder)

— ekstralagret (12-18 måneder).

De mere modne oste vil have en mere tør konsistens, da de med tiden vil have mistet noget fugtighed.

Ostenes gennemsnitlige vandindhold varierer mellem 39 % og 44 %. Indholdet af smørfedt kan variere mellem 3,9 % og 4,4 %. Ayrshirekoens mælk har mindre fedtkugler, og det gør, at ostemassen har lettere ved at optage vand.

Traditionelt fremstilles osten i tre størrelser, hvor den mindste har en diameter på ca. 9 cm (3,5 inch), en højde på ca. 7,5 cm (3 inch) og en vægt på 350 gram, mellemstørrelsen har en diameter på ca. 18 cm (7 inch), en højde på ca. 11,5 cm (4,5 inch) og en vægt på ca. 3 kg, og den største har en diameter på ca. 33-38 cm (13-15 inch), en højde på ca. 23 cm (9 inch) og en vægt på ca. 20 kg. Der kan dog fremstilles andre størrelser for at imødekomme kundens krav.

Ostens egenskaber:

— Konsistens: ret fast ostemasse

— Farve: naturlig lysegul

— Aroma: ren, ingen smags- og lugtpåvirkning

— Smag: mild nøddeagtig smag, der efterhånden som modningen skrider frem, udvikler sig til en mere nøddeagtig, cremet smag.

— Udseende: mælkehvid, moderat huldannelse

— Konsistens: glat, fast og let elastisk, når osten er ung. Bliver blød ved tiltagende modning.

Fysisk-kemiske egenskaber:

— pH-værdi: 5,2 – 5,4

— Tørstof: 31,3 %

— Fedtindhold i tørstof: 52,1 %

— Natriumchlorid: 1,6 – 1,8 %

— Mikrobiologiske grænseværdier:

— Enterobakterier 10-100 — E.coli < 10 — Gær 100-1 000 — Skimmelsvampe 100-1 000 — Staphylococcus aureus 20-100 — Listeria monocytogenes Ingen — Salmonella Ingen

3.3. Råvarer (kun for forarbejdede produkter)

Rå eller pasteuriseret sødmælk produceret af køer af Ayrshireracen.

3.4. Foder (kun for produkter af animalsk oprindelse)

Køerne går på græs i sommermånederne (normalt fra maj til september), og gives, hvis det er nødvendigt, supplerende foder i forbindelse med malkningen. Når køerne går inde i vintermånederne, fodres de med en kombination af forskellige typer konserveret græs (hø, græsensilage eller ensilage) og kvægfoderblandinger efter behov.

3.5. Specifikke etaper af produktionen, som skal finde sted i det afgrænsede geografiske område

Alle stadier af forberedelsen og fremstillingen af Traditional Ayrshire Dunlop skal finde sted i området, herunder:

— Pasteurisering af mælk (hvis der anvendes pasteuriseret mælk til ostefremstilling)

— Opvarmning og afkøling af mælk

— Forberedelse og blanding af ingredienser

— Tilsætning af salt

— Ostens modning.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

—

4. Præcis afgrænsning af det geografiske område

Osten fremstilles i et område, der er beliggende omkring det traditionelle Dunlop sogn. Det geografiske område afgrænses:

Mod vest: fra Neilston vej A736 til Lugton, dernæst B777 til Beith. Fra Beith vej A737 til Dalry

Mod syd: fra Dalry vej B707 indtil den støder på A736, sydpå ad et kort stykke af A736 og derefter mod øst ad B778 til Stewarton

Mod øst: B769 fra Stewarton, indtil den støder på Glanderston Road

Mod nord: vestpå langs Glanderston Road til den støder på Springhill Road. Derpå sydpå et kort stykke af Springfield Road indtil den støder på Kirkton Road, derpå vestpå langs Kirkton Road til Kingston Road til Neilston. Nordpå langs Kingston Road til Main Street, derpå sydpå ad Main Street, indtil den støder på Holehouse Brae. Langs Holehouse Brae til det punkt, hvor den mødes med A736.

5. Tilknytning til det geografiske område

5.1. Det geografiske områdes egenart

Opskriften på Dunlop-ost tilskrives Barbara Gilmour, en lokal kvinde, der drog i landflygtighed til Irland af religiøse grunde omkring 1660, hvor hun lærte kunsten at fremstille ost af sødmælk. Hun vendte tilbage til Dunlop efter »den glorværdige revolution« i 1688 og giftede sig med John Dunlop, en lokal landmand. Det menes, at hun ved at kombinere irske og skotske ostefremstillingsmetoder begyndte at fremstille sine egne oste og begyndte at lære andre lokale landmænd teknikkerne. Den ost, der blev fremstillet ved hjælp af Barbara Gilmours opskrift og teknikker med mælk fra Ayrshirekøer, som blev produceret inden for det geografiske område, blev hurtigt populær og blev kendt under navnet Dunlop.

Osten »Traditional Ayrshire Dunlop« fremstilles af sødmælk fra Ayrshirekøer efter den traditionelle opskrift samt de teknikker og håndværksmæssige traditioner, der er gået i arv fra Barbara Gilmours tid. Det geografiske område er traditionelt blevet anvendt til mælkeproduktion i mange århundreder på grund af kombinationen af et mildt, fugtigt klima og en jordbund af tung ler og lerjord, der giver kraftigt, saftigt, grønt græs og en naturlig vegetation med kløver, som udgør gunstige græsningsarealer for Ayrshirekvæget. Derudover giver det fugtige klima i denne region en fugtig atmosfære, der gør det muligt for osten at modnes, samtidig med at den bevarer sit fugtindhold, der bidrager til ostens glatte, let elastiske overflade og cremede nøddeagtige smag.

De geografiske forhold i denne del af Skotland, som er kendetegnet ved store nedbørsmængder og forholdsvist mildt vejr på grund af Golfstrømmens påvirkning, betyder, at området er egnet til græssende kvæg og mælkeproduktion. De omskiftelige vejrforhold ændrer dog mælkens sammensætning hele året igennem. Disse ganske små ændringer påvirker ostefremstillingsprocessen, og det kræver dygtighed hos osteproducenten at forstå og reagere på disse ændringer for at kunne fremstille en ost af ensartet kvalitet. En kombination af de færdigheder og den viden, som Barbara Gilmour udviklede og gav videre gennem generationer, og en forståelse af de lokale forhold, sætter osteproducenten i stand til at fremstille en Traditional Ayrshire Dunlop-ost.

5.2. Produktets egenart

Traditional Ayrshire Dunlop adskiller sig fra andre Dunlop-oste på grund af den traditionelle produktionsmetode, den kraftige, cremede mælk fra Ayrshirekvægracen og det fugtige klima i det geografiske område. Ostens karakteristiske naturlige lysegule farve kan tilskrives mælken fra Ayrshirekøerne, der indeholder mindre fedtkugler og giver en ost med en rundere dybde i smagen og en glat, tæt overflade, der føles fugtig ved berøring.

Osten bygger på genskabelsen af en gammel original opskrift ved brug af traditionelle metoder. En vellykket fremstilling af osten afhænger af osteproducentens dygtighed og vurderingsevne. Traditional Ayrshire Dunlop-ost fremstilles i åbne kar, ostemassen skæres og omrøres forsigtigt med hånden, indtil ostemassen »heler« og får den ønskede konsistens. Under omrøring og kogning til den krævede temperatur kontrolleres syreindholdet ved hjælp af et acidometer. Osteproducentens dygtighed og vurderingsevne vil afgøre, hvornår omrøringen skal standses, når ostemassen har opnået den krævede konsistens. Hvis ostemassen er for fast, vil osten blive tør, og hvis den er for blød, vil den give en fugtig ost.

Når den krævede konsistens er opnået, drænes vallen. Den tilbageværende ostemasse bør have et skinnende udseende. Ostemassen skubbes ud til begge sider af karret for at dræne yderligere og muliggøre udvikling af syre og konsistens. Dette er ofte kendt som »kyllingebrystkonsistens«, hvor ostemassens overflade er glat, og når den åbnes, har den en fugtig, fibrøs konsistens. Osteproducenten skal bruge sin vurderingsevne til at afgøre, hvornår det korrekte syreindhold er nået (normalt ca. 0,55 % titreringssyreindhold), på hvilket punkt ostemassen føres igennem en pinderører. Dette bryder ostemassen op, hvorefter der tilsættes salt, som blandes jævnt gennem hele ostemassen. Ostemassen fyldes herefter i forme og lægges i pres natten over.

Efter presning natten over skoldes ostene i varmt vand — små oste ved at de dyppes i skoldevand, store oste ved at hælde skoldevand over dem. Derefter pakkes de ind i ostelærred, der også har været nedsænket i skoldevand. Skoldning medvirker til at frembringe en jævn skorpe på osten, mens ostelærredet medvirker til at bevare ostens form, mindske skorpens tykkelse og giver osten et renere udseende, når ostelærredet fjernes efter modningen. Ostene lægges derefter tilbage i formene, for at ostelærredet kan presses på. Den følgende dag tages ostene ud af formene og lægges til tørring, inden de lægges på træhylder i ostelageret. Ostene kontrolleres regelmæssigt, og vurdering af produktets modningsgrad og kvalitet er færdigheder, der skal læres og udvikles gennem erfaring.

Osten fremstilles i åbne kar, og ostemassen skæres i hånden — det er de samme metoder, der blev anvendt for 50 år siden. Osten omvikles med ostelærred og modner på træhylder, hvilket fører til dannelse af en skorpe på osten, der ikke ville forekomme, hvis man anvendte mere moderne metoder.

Osteproducentens dygtighed og viden er afgørende for vurderingen af produktet gennem hele fremstillingsprocessen, idet der tages hensyn til de sæsonbetingede ændringer i mælkens egenskaber og den sæsonbetingede omgivende lufttemperatur og fugtighedsindholdet. Med disse færdigheder er osteproducenten i stand til at sikre, at den nødvendige fugtighed og det ønskede syreindhold bliver nået med henblik på fremstilling af færdige oste, som er ensartede i udseende, smag og konsistens.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Traditional Ayrshire Dunlop-ost blev først udviklet omkring 1690 af Barbara Gilmour, der bragte opskriften med tilbage fra Irland, hvortil hun midlertidigt var i landflygtighed. Hun slog sig ned i Dunlop, hvor hun fremstillede og underviste i teknikkerne til fremstilling af den ost, der endte med at blive kendt som Dunlop.

Den mælk, der blev brugt i Barbara Gilmours oprindelige ost, kom fra hendes egne Dunlopkøer, der producerede en flødeagtig mælk på grund af de lokale saftige græsgange, som var resultatet af de gunstige nedbørsforhold. Fremstillingen af Traditional Ayrshire Dunlop-ost blev genoptaget i Dunlop sogn i 1989 ved brug af den originale opskrift, men under hensyntagen til kravene i de moderne hygiejnebestemmelser.

De fleste af de traditionelle produktionsteknikker og færdigheder er dog blevet bevaret, herunder:

— den håndværksmæssige produktionsmetode (»håndlavet«) samt osteproducentens dygtighed og viden med hensyn til bestemmelsen af syreindholdet og tilsætningen af den korrekte mængde salt

— skoldningen af ostene og brugen af ostelærred til at kontrollere skorpens tykkelse og medvirke til at bevare formen

— ostenes langsomme modningsproces og den vurderingsevne, der kræves for at fastslå den enkelte osts modningstrin.

Osten har konstant vundet priser i årenes løb og er særlig populær på landbomarkeder og i specialiserede delikatesseforretninger og osteforretninger. Blandt de vundne priser er flere første- og andenpræmier ved Royal Highland Show mellem 1991 og 1996, ved British Cheese Awards 1999 (sølv), 2001 (guld) og 2004 (bronze) og ved Nantwich International Cheese show i 1992 (førstepræmie) og 2005 (guld).

Traditional Ayrshire Dunlop-ost er blevet solgt af Clarks Specialty Foods i nærheden af Edinburgh i over tyve år, og den administrerende direktør Alastair Clark har beskrevet osten som »en ost, der har en unik smag og flødeagtig konsistens, der ikke er lig nogen anden ost, der bærer Dunlop-navnet, som fremstilles uden for Ayrshire.«

Malcolm Webster, der er køkkenchef på Sheraton Grand Hotel i Edinburgh, udtaler, at Traditional Ayrshire Dunlop »er en meget homogen ost, som jeg har brugt i de syv år, hvor jeg har været i Skotland, og den har en unik smag og konsistens, som ingen anden Dunlop-ost kan måle sig med, og jeg vil varmt anbefale denne ost til alle.«

Ansøgningen om registrering af »Traditional Ayrshire Dunlop« som en beskyttet geografisk betegnelse bygger på, at det geografiske område traditionelt betragtes som det sted, hvor Dunlop-osten først blev udviklet, og hvorfra den har sit navn.

Hertil kommer, at selv om oste, der fremstilles i andre egne af Skotland, bærer navnet »Dunlop«, er det mælken fra Ayrshirekvægracen, der stammer fra området og derfor har tilpasset sig de særlige klimatiske og geografiske forhold i regionen, der er grundlaget for fremstillingen af en ost baseret på håndværksmæssige traditioner, der har et renommé som en særlig ost af høj kvalitet.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

https://whitehall-admin.production.alphagov.co.uk/government/uploads/system/uploads/attachment_data/file/289149/traditional-ayrshire-dunlop-pgi-140312.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.